至真觀（三言詩）（仁傑善導氣烹鍊之術。孟知祥鎮西川時。來蜀留詩至真觀壁間。）
作者：杜仁傑
朝代：唐

paragraphs: 坤所載，乾所幬，象與形，孰朕兆？
緯五行，環二曜，流百川，何浩浩。
四海晏，九河導，峙而山，亦多號。
神有嶽，山有嶠，粤廟（一作「天」）壇，稽（一作「極」）道妙。
巉孤崢（一作「撐」），未易到，日出沒，見遺照。
偃東西，絕海徼，倐光怪，來熠耀。
大龍燭，細螢爝，不恆出，赴感召。
笙嘹喨，鶴窈窕，羽人路，屯其要。
青螺堆，玉簪峭。
左參井，右丹竈，揭清虛，不二竅。
昔王人，往昭告，始軒轅，末徽廟。
接柴望，咸親燎，莽刼灰，起天燒。
摧棟宇，失朱縹。
羣鹿逐（一作「豕」），雜蓬藋。
予何爲，一來弔，必勝廢，乃大造。
聖之作，賢者紹，矧玄元，語秘奧。
探愈遠，理益耀，徵是理，萬有耗。
文雖徑（一作「怪」），實非剽，庶今來，永爲詔。
（《全蜀藝文志》二三、《十國春秋》五七）（〖1〗《正統道藏》本杜光庭《天壇王屋山聖迹記》末附錄此詩，署「齊人杜仁傑撰」，末署「至元二十六年五月□日」。
至元爲元代年號。
臺灣學者編《元人傳記資料索引》有杜仁傑小傳云：「杜仁傑，字仲梁，號止軒，原名之元，字善夫，濟南長清人。
金末隱內鄉山中。
至元中屢徵不起。
」爲綜合多種資料編成。
姓名、籍貫、時代皆相符，是詩應即此人所作。
《十國春秋》卷五七云其爲孟知祥時人，不詳所據。
宋前典籍中無此記載。
作五代人恐誤。
詩姑仍存，俟續考定。
）。